Stjepan Hauser

**Stjepan Hauser** (født 1986), profesjonelt kjent som **HAUSER**, er en kroatisk cellist, som kombinerer klassisk- og populærmusikk. Han var medlem av duoen 2CELLOS, sammen med Luka Šulić, og opptrer fortsatt solo.

## Bakgrunn
Hauser ble født i Pula, på halvøya Istria i Kroatia. Han ble født inn i en musikalsk familie, og begynte å ta cello-timer som åtteåring. Han fullførte ungdomsskolen i Rijeka, studerte deretter i Zagreb, og fullførte sine bachelorstudier med Natalia Pavlutskaya ved Trinity College of Music (nå Trinity Laban Conservatoire of Music and Dance) i London. Han fullførte sin videreutdanning med Ralph Kirshbaum som Dorothy Stone-stipendiat ved Royal Northern College of Music i Manchester. Han studerte også med Bernard Greenhouse i USA.

De første 25 årene han spilte, fokuserte han utelukkende på klassisk musikk, som innebefattet disiplin, trening, mesterklasser og konkurranser. Hans forbilder var Mstislav Rostropovitsj og Jacqueline du Pré, og etter hvert utvidet han horisonten med å lytte til andre dyktige pianister, fiolinister og dirigenter. I klassisk musikk er det regler for hvordan musikk skal spilles, og forventninger til hvordan man skal oppføre seg, Hauser ble ofte kritisert under studiene da han ikke passet inn under disse reglene.

Etter hvert som Hauser utviklet seg og ble eldre, hentet han mer inspirasjon utenom klassisk musikk. Han begynte å lytte etter inspirasjon fra artister som Michael Jackson, Elvis, AC/DC, Rolling Stones, og senere fra croonere som Frank Sinatra og Dean Martin. Han drømte om å opptre foran store forsamlinger, dele musikk og produsere noe revolusjonerende, noe nytt og friskt. Han valgte da å gå sin egen vei, å ignorere de reglene og restriksjonene han opplevde innen klassisk musikk, og heller gjøre det han selv ønsket på sin egen måte.«Målet mitt er å vise publikum litt av hvert, fra klassisk musikk til pop, latin og mer. Jeg vil at fansen min skal komme på konsertene mine og oppleve noe nytt og spennende som de ikke visste om fra før, enten det er en ny sang de ikke har hørt eller en følelse de ikke har følt på mange år. Dette kan oppnås gjennom celloens kraft.»

## Karriere
Hauser har hatt konserter i over 40 land, og spilt i Royal Albert Hall, Operahuset i Sidney, Madison Square Garden, Wigmore Hall, Concertgebouw med mere.

### The Greenwich Trio
Hauser var en av de tre opprinnelige medlemmene i den klassiske The Greenwich Trio som ble dannet i 2006. I oktober samme ble trioen valgt til å opptre på gallaen på Palazzo Vecchio i Firenze for Mstislav Rostropovich, etter dette ble de invitert til å spille på en rekke festivaler i Europa. Med The Greenwich Trio vant Hauser en rekke internasjonale kammermusikk-priser.

### 2CELLOS
Etter å ha vunnet et dusin nasjonale og internasjonale priser innen klassisk musikk, startet Hauser, sammen med Luka Šulić, den musikalske duoen 2CELLOS i 2011. Duoen spilte crossover-musikk med fokus på coverlåter. Etter duoens andre album tilbrakte Hauser flere år på turné, enten som medlem av 2CELLOS eller med Elton John. 2CELLOS var hadde stor suksess, der et av høydepunktene i karrieren var å framføre UEFA Champions League Anthem før Champions League-finalen 2018 mellom Real Madrid and Liverpool. Etter åtte år sammen valgte Hauser og Šulić å gå hver sin vei, og de la ut på en avskjedsturné, som de avsluttet i 2022. For å ha promotert Kroatia rundt om i verden, ble 2CELLOS i 2014 hedret med Kroatias stjerneorden med bilde av Marko Marulić.

### Solo
Hauser la ut på sin første turné som soloartist i 2023. Som soloartist viser Hauser, ifølge han selv, mer allsidighet enn det var rom for i 2CELLOS, under en og samme konsert spiller han ofte både klassisk musikk, filmmusikk, latino-pop, rock og romantisk musikk.

I 2022 stiftet han «Hauser Music Foundation», en stiflelse som har som mål å utvikle pedagogiske musikkprogrammer for de som ellers ikke ville hatt muligheten til å oppleve dem.  Stiftelsens ønsker å hjelpe kunstnere med å overvinne barrierer og nå sitt fulle potensial, ved hjelp av utdanningsprogrammer, og å støtte underpriviligerte lokalsamfunn i form av bistand og livslange partnerskap.

I 2025 startet Hauser et prosjekt han kalte «Music Unites the World», som går ut på å fremføre og spille inn én ikonisk sang fra hvert land i verden, med det formål å fremheve de unike lydene fra ulike kulturer, og for å spre et budskap om enhet og samhold. Hausers motivasjon for prosjektet er å vise hvordan musikk som uttrykksform kan overvinne forskjeller i nasjonalitet, religion eller språk. Fra sitt hjemland valgte han å spille sangen «Cesarica», som opprinnelig ble fremført av Oliver Dragojević 

### Samarbeid
Hauser ar arbeidet med en rekke kjente cellister, slik som Mstislav Rostropovich, Bernard Greenhouse, Heinrich Schiff, Frans Helmerson, Arto Noras, Ralph Kirshbaum, Valter Despalj, Philippe Muller, Thomas Demenga, Young-Chang Cho, Reinhard Latzko, Karine Georgian, Roel Dieltiens, og Alexander Ivashkin.

Artister som han har samarbeidet med inkluderer Andrea Bocelli, Il Volo, Red Hot Chili Peppers, George Michael og Steven Tyler. Han spilte inn et album med den kroatiske popstjernen Oliver Dragojević i 2011. I 2018 og 2019 publiserte han en serie videoer med den usbekisk-amerikanske pianisten Lola Astanova i sosiale medier, de ga også ut musikk sammen under navnet «LoLa & HAUSER». I 2022 hedret han sin venn, den italienske komponisten Ennio Morricone, med å spille «Theme for Ennio» sammen med Morricones sønn, Andrea Morricone. 

Han har spilt inn flere album med London Symphony Orchestra og Prague Symphony Orchestra, med sistnevnte blant annet en singel i 2023, med overturen fra Phantom of the Opera, for å markere 35-årsjubileet til Broadway-showet med samme navn. I 2023 var han med på U2s album, *Songs Of Surrender*, der han spilte cello på flere låter, inkludert «Where The Streets Have No Name».

I forbindelse med det ungarske TV-showet Virtuosos, en konkurranse for unge talenter innen klassisik musikk, der Hauser har sittet i juryen i flere sesonger, har han ved flere anledninger opptrådt med konkurransens deltakere. I forbindelse med Virtuosos har Hauser også samarbeidet med Plácido Domingo, José Carreras og Dimash Qudaibergen, i musikkvideoer og live-opptredener som har blitt publisert på YouTube og i sosiale medier.

## Diskografi

### Album (som HAUSER):

* 2010: *Song To The Moon.* Hauser Classics. 
* 2011: *Urban & Hauser.* Aquarius Records. 
* 2011: *Christopher Ball: Music for Cello.* Musical Consepts. 
* 2011: *Brahms, Beethoven & Bruch for Clarinet, Cello & Piano.* Musical Consepts. 
* 2012: *Noć Nek' Tiho Svira.* Aquarius Records. 
* 2020: *Classic (with the London Symphony Orchestra).* Sony Masterworks. 
* 2020: *Plays Morricone (with the Prague Symphony Orchestra).* Sony Masterworks. 
* 2022: *The Player.* Sony masterworks.
* 2023: *Christmas*. Sony Masterworks.
* 2024: *Classic II (with the London Symphony Orchestra)*. Sony Masterworks.

### Album (som 2CELLOS):

* 2011: *2Cellos.* Sony Masterworks.
* 2013: *In2ition.* Sony Masterworks.
* 2015: *Celloverse.* Sony Masterworks.
* 2017: *Score (with the London Symphony Orchestra).* Sony Masterworks.
* 2018: *Let There Be Cello.* Sony Masterworks.
* 2021: *Dedicated.* Sony Masterworks.

## Referanser


## Eksterne lenker
*